Cuneiform Tablet Prague I 750
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
a-na PUZUR₄-a-šùr qí-bi-ma um-ma ir-ma-a-šùr PUZUR₄-{d}UTU ù i-šar-be-lí-ma a-na ma-la té-er-tí-kà ṭup-pá-am ša 12 ma-na KÙ.BABBAR ša šu-IŠTAR DUMU da-da-nim KI PUZUR₄-{d}UTU nu-šé-ṣí-ma a-na i-šar-bé-lí ni-ip-qí-sú 3 ANŠE.ḪI.A ṣa-la-me-en ša šu-IŠTAR ša ta-áš-pu-ra-ni um-ma a-ta-ma i-a-tí i-za-zu-nim 1 ANŠE ša a-na-kam i-zi-zu-ni i-nu-mì me-ra-šu iš-qí-tù-ni 1 ANŠE it-ru-ú 2 ANŠE ša {d}IŠKUR.DÙL iš-tù bu-ru-uš-ḫa-dum ir-de₈-a-ni {d}UTU-ba-ni DUMU šu-IŠTAR a-na tù-ur-ḫu-mì-it it-ru-šu-nu mì-ma a-na-kam lu-qú-sú ù ANŠE.ḪI.A ú-lá i-za-zu i-na tù-ur-ḫu-mì-it lu-qú-sú i-ba-ší a-na ša ki-ma ku-a-tí a-na tù-ur-ḫu-mì-it šu-pur-ma ší-im ANŠE-ḫi-kà ša ki-ma ku-a-tí li-iṣ-bu-tù a-šu-mì 1 GÚ-tim URUDU ša DUMU en-na-ma-nim a-na sà-ba-sí-a ta-áš-pu-ra-ni mì-ma URUDU sà-ba-sí-a ù-lá i-dí-in i-na té-er-tí-kà URUDU a-na dan-a-šur ni-dí-in